方響歌
作者：李沇
朝代：唐

paragraphs: 敲金扣石聲相凌，遙空冷靜天正澄。
寶缾下井轆轤急，小娃弄索傷清冰。
穿絲透管音未歇，迴風繞指驚泉咽。
季倫怒擊珊瑚摧，靈芸整鬢步搖折。
十六葉中侵素光，寒玲震月雜珮璫。
雲和不覺罷餘怨，蓮峰一夜啼琴姜。
急節寫商商恨促，秦愁越調逡巡足。
夢入仙樓戛殘曲，飛霜稜稜上秋玉。